**IVANKOM j.d.o.o.**

**Slavka Kolara 1, Ivanska**

**OIB:27710685080**

**MB:4149211**

Ivanska, 1. siječnja 2023.

Na temelju članka 15., Zakona o javnoj nabavi (Narodne novine broj 120/16) direktorica Ivankom j.d.o.o. donosi slijedeći

**PRAVILNIK**

**O PROVOĐENJU POSTUPAKA JEDNOSTAVNE NABAVE**

**Članak 1.**

U svrhu poštivanja osnovnih načela javne nabave, te zakonitog, namjenskog i svrhovitog trošenja proračunskih sredstava, ovim Pravilnikom uređuje se postupak koji prethodi stvaranju ugovornog odnosa za nabavu robe i/ili usluga procijenjene vrijednosti do 26.540,00 eura, odnosno za nabavu radova procijenjene vrijednosti do 66.360,00 eura (u daljnjem tekstu: jednostavna nabava) za koje sukladno odredbama Zakona o javnoj nabavi ne postoji obveza provedbe postupaka javne nabave.

U provedbi postupaka jednostavne nabave obvezno je primjenjivati i druge važeće zakonske i podzakonske akte, a koji se odnose na pojedini predmet nabave u smislu posebnih zakona (npr. Zakon o obveznim odnosima, Zakon o prostornom uređenju i gradnji, i dr.).

 Procijenjena vrijednost nabave je vrijednost nabave izražena bez PDV-a.

**Članak 2.**

Prilikom provođenja postupaka iz ovoga Pravilnika Ivankom j.d.o.o. kao naručitelj obvezan je u odnosu na sve gospodarske subjekte poštovati načelo slobode kretanja robe, načelo slobode poslovnog nastanka i načelo slobode pružanja usluga, te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

Na osobe koje provode postupak primjenjuju se odredbe Zakona o javnoj nabavi u dijelu odredbi o sukobu interesa.

**Članak 3.**

Prilikom definiranja predmeta nabave odgovorne osobe za provođenje postupka dužne su postupati u duhu dobrog gospodarstvenika po načelu „najbolja vrijednost za uloženi novac“.

Ne smije se dijeliti vrijednost nabave s namjerom izbjegavanja primjene Zakona o javnoj nabavi ili pravila koja vrijede prema procijenjenoj vrijednosti nabave.

**Članak 4.**

 Nabava roba i usluga te radova procijenjene vrijednosti do 26.540,00 eura provodi se izdavanjem narudžbenice jednom gospodarskom subjektu po vlastitom izboru temeljem dostavljene ponude, koja je prethodno zatražena pismenim putem, telefaksom, telefonski ili elektroničkim putem. Narudžbenicu potpisuje direktor Ivankom j.d.o.o. Zavisno o predmetu nabave može se zaključiti i ugovor.

 Narudžbenica i/ili Ugovor obvezno sadrži podatke o: naručitelju, vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih cijena te ukupnih cijena, roku i mjestu isporuke, načinu i roku plaćanja, gospodarskom subjektu-dobavljaču.

 Ovisno o predmetu nabave, narudžbenica i/ili ugovor mogu sadržavati, sukladno odredbama Zakona, podatke o jamstvu za izvršenje predmeta nabave i ugovornoj kazni.

O izdanim narudžbenicama i ugovorima obavezno se vodi evidencija.

**Članak 5.**

Pripremu i provedbu postupaka jednostavne nabave procijenjene vrijednosti veće od 26.540,00 eura a manje od 66.360,00 eura za nabavu radova, provodi Povjerenstvo za nabavu, kao ovlašteni predstavnici javnog naručitelja-Ivankom j.d.o.o.

Povjerenstvo za nabavu (dalje u tekstu: Povjerenstvo) imenuje Ivankom j.d.o.o. U slučaju potrebe može se u Povjerenstvo imenovati i vanjske članove.

Obveze i ovlasti Povjerenstva su:

* priprema postupka nabave ( dokumentacija, troškovnici i dr.),
* provedba postupka nabave ( slanje poziva za dostavu ponuda, otvaranje ponuda, pregled i ocjena ponuda, sastavljanje zapisnika o otvaranju i pregledu i ocjeni ponuda,
* na osnovi rezultata pregleda i ocjene ponuda, direktoru Ivankom j.d.o.o. podnosi prijedlog o načinu završetka postupka nabave (prijedlog za donošenje odluke o odabiru ili odluke o poništenju postupka javne nabave).

Na osnovi rezultata pregleda i ocjene ponuda Odluku o poništenju ili Odluku o odabiru najpovoljnije ponude donosi direktor Ivankom j.d.o.o.

**Članak 6.**

Postupak jednostavne nabave započinje danom donošenja Odluke o početku postupka jednostavne nabave koju donosi direktor Ivankom j.d.o.o.

Odluka iz stavka 1. ovog članka sadrži podatke o naručitelju, nazivu predmetu nabave, procijenjenoj vrijednosti nabave, te podatke o povjerenstvu za provedbu postupka jednostavne nabave, o broju i izvoru podataka o ponuditeljima kojima se dostavlja zahtjev za ponudu (baza podataka Ivankom j.d.o.o., istraživanje tržišta, internet i drugo).

**Članak 7.**

Jednostavnu nabavu radova procijenjene vrijednosti veće od 26.540,00 eura, a manje od 66.360,00 eura, naručitelj provodi slanjem poziva za dostavu ponude na adrese najmanje 3 gospodarska subjekta po vlastitom izboru, ali u opravdanim slučajevima i specifičnim nabavama može i na manje.

Poziv za dostavu ponuda upućuje se gospodarskim subjektima na način koji omogućuje dokazivanje da je isti zaprimljen od strane gospodarskog subjekta (dostavnica, povratnica, izvješće o uspješnom slanju telefaksom, e-mailom i sl.).

Poziv za dostavu ponuda mora sadržavati:

- podatke o naručitelju,

- opis predmeta nabave,

- rok izvršenja predmeta nabave,

- troškovnik predmeta nabave,

- kriterij za odabir ponude,

- uvjete i zahtjeve koje ponuditelji trebaju ispuniti, ako se traži ispunjavanje određenih uvjeta i zahtjeva (izvadak iz sudskog ili obrtnog registra kojim se dokazuje da je ponuditelj registriran za obavljanje djelatnosti koja je predmet nabave, ne postojanje duga po javnim davanjima i sl.),

- rok za dostavu ponude (datum i vrijeme do kada ponude moraju biti zaprimljene kod naručitelja),

- rok valjanosti ponude,

- način dostavljanja ponuda i adresu na koju se ponude dostavljaju,

- adresu na kojoj se može preuzeti dodatna dokumentacija ako je potrebno,

- kontakt osoba i broj telefona,

- podatke o potrebnim traženim jamstvima (za ozbiljnost ponude, za uredno ispunjenje ugovora i za otklanjanje nedostataka u jamstvenom roku),

- razloge odbijanja ponude,

- obrazac ponudbenog lista,

- odredbu da je naručitelj ovlašten uvijek bez posebnog obrazloženja poništiti postupak jednostavne nabave, bez obveze da ponuditeljima koji su dostavili ponude po pozivu, snosi bilo kakvu štetu,

- ostale podatke potrebne za izradu i dostavljanje ponude.

**Članak 8.**

Troškovnik predmeta nabave sastoji se od jedne ili više stavki, te sadrži tekstualni opis stavke, jedinicu mjere po kojoj se stavka obračunava, predviđenu količinu stavke, cijenu stavke po jedinici mjere, ukupnu cijenu stavke, cijenu bez PDV-a i cijenu s PDV-om svih stavki.

 Ponuditelji su dužni ispuniti sve stavke troškovnika.

Ponuditelj izražava cijenu ponude u kunama, a u drugoj valuti samo ako je naručitelj to izričito odredio u pozivu za dostavu ponuda.

Cijena ponude piše se brojkama i slovima, a u slučaju sumnje uzima se vrijednost koja je napisana slovima. Ukoliko se iz ponude zbog nečitkosti ne može na nedvojben način utvrditi cijena ponude, takva će se ponuda smatrati nepotpunom i neće se razmatrati.

U cijenu ponude bez poreza na dodanu vrijednost moraju biti uračunati svi troškovi i popusti.

Cijena ponude nepromjenjiva je za vrijeme trajanja ugovornog odnosa.

Kriterij za odabir ponude u postupcima jednostavne nabave može biti najniža cijena ili ekonomski najpovoljnija ponuda.

 Ako se kao kriterij koristi ekonomski najpovoljnija ponuda osim kriterija cijene mogu se koristiti drugi kriteriji povezani s predmetom nabave kao što su kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok i slično.

**Članak 9.**

Naručitelj u postupku jednostavne nabave može od gospodarskih subjekata tražiti sljedeće vrste jamstava:

1. jamstvo za ozbiljnost ponude za slučaj odustajanja ponuditelja od svoje ponude u roku njezine valjanosti, odbijanja potpisivanja ugovora o nabavi odnosno nedostavljanja jamstva za uredno ispunjenje ugovora.

2. jamstvo za uredno ispunjenje ugovora za slučaj povrede ugovornih obveza.

3. jamstvo za otklanjanje nedostataka u jamstvenom roku za slučaj da u jamstvenom roku ne ispuni obveze otklanjanja nedostataka u jamstvenom roku sukladno sklopljenom ugovoru.

Jamstvo za ozbiljnost ponude određuje se u apsolutnom iznosu koji ne smije biti viši od 3% procijenjene vrijednosti nabave. Trajanje jamstva za ozbiljnost ponude ne smije biti kraće od roka valjanosti ponude.

 Ako istekne rok valjanosti ponude ili jamstva za ozbiljnost ponude, naručitelj mora tražiti njihovo produženje.

 Naručitelj će vratiti ponuditeljima jamstvo za ozbiljnost ponude nakon sklapanja ugovora sa odabranim ponuditeljem.

**Članak 10.**

Ponude se dostavljaju u zatvorenim omotnicama s naznakom naziva naručitelja, naziva ponuditelja, naziva predmeta nabave i naznakom „ne otvaraj“.

Ponuda mora biti uvezena u cjelinu s označenim rednim brojevima stranica (redni broj stranice/ukupan broj stranice ponude) na način da se onemogući naknadno vađenje, odnosno umetanje stranica.

Rok za dostavu ponude ne smije biti kraći od 8 dana od dana slanja odnosno objavljivanja poziva za dostavu ponuda.

Ponuditelj može do isteka roka za dostavu ponuda ponudu izmijeniti i/ili dopuniti, odnosno od ponude odustati.

 Izmjena i/ili dopuna ponude, odnosno odustajanje od ponude dostavlja se na isti način kao i osnovna ponuda s obveznom naznakom da se radi o izmjeni i/ili dopuni ponude, odnosno odustajanju od ponude.

**Članak 11.**

Povjerenstvo za provedbu postupka jednostavne nabave provest će postupak otvaranja, pregleda i ocjene pristiglih ponuda.

 Postupku otvaranja, pregleda i ocjene pristiglih ponuda moraju biti prisutna najmanje 2 člana Povjerenstva, te se o istome vodi zapisnik.

Zapisnik o otvaranju, pregledu i ocjeni ponuda sadrži:

- podatke o naručitelju,

- naziv predmeta nabave,

- procijenjenu vrijednost nabave,

- navod o danu slanja poziva za dostavu ponuda,

- rok za dostavu ponuda,

- datum i sat početka otvaranja, pregleda i ocjene ponuda,

- podatke o članovima povjerenstva za provedbu postupka jednostavne nabave,

- podatke o ponuditeljima koji su dostavili ponude,

- cijenu ponude bez PDV-a i cijenu ponude sa PDV-om,

- podatke o traženim i dostavljenim jamstvima iz poziva za dostavu ponuda,

- ispunjenje uvjeta i zahtjeva vezanih za tehničke specifikacije, opis predmeta nabave i troškovnik iz poziva za dostavu ponuda,

- ispunjenje ostalih uvjeta i zahtjeva iz poziva za dostavu ponuda,

- podatke o ponudama koje se odbijaju i razlog odbijanja,

- rangiranje valjanih ponuda sukladno kriteriju za odabir,

- prijedlog odgovornoj osobi naručitelja za donošenje obavijesti o odabiru

 najpovoljnije ponude, odnosno obavijesti o poništenju postupka jednostavne nabave s objašnjenjem.

Podaci o otvaranju, pregledu i ocjeni ponuda tajni su do donošenja obavijesti o odabiru najpovoljnije ponude, odnosno obavijesti o poništenju postupka jednostavne nabave.

**Članak 12.**

Naručitelj je obvezan provjeriti računsku ispravnost valjanih ponuda.

Ukoliko se utvrdi računska pogreška naručitelj će pozvati konkretnog ponuditelja da ponudu ispravi na vidljivi način u roku od 3 dana od traženja ispravka. Ako ponuditelj u ostavljenom roku ne dostavi ispravljenu ponudu, smatrat će se da je odustao od svoje ponude.

Kada cijena ponude izražena u troškovniku ne odgovara cijeni ponude iz ponudbenog lista vrijedi ponuda izražena u troškovniku.

Kada ukupna cijena stavke ne odgovara umnošku jedinice mjere po kojoj se stavka obračunava i jedinične cijene stavke vrijedi umnožak jedinice mjere po kojoj se stavka obračunava i jedinične cijene stavke.

**Članak 13.**

 Na osnovi rezultata otvaranja, pregleda i ocjene ponuda naručitelj će odbiti:

 1. nepravovremeno pristiglu ponudu,

 2. ponudu nepozvanog gospodarskog subjekta,

 3. ponudu ponuditelja koji nije dostavio jamstvo za ozbiljnost ponude ako je traženo,

 odnosno ako nije dostavio valjano jamstvo,

 4. ponudu ponuditelja koji nije dostavio valjane isprave tražene pozivom za dostavu ponuda,

 5. ponudu koja nije cjelovita i/ili nema numerirane stranice,

 6. ponudu čija je cijena veća od procijenjene vrijednosti predmeta nabave,

 7. ponudu u kojoj troškovnik nije u cijelosti ispunjen,

 8. ponuda u kojoj cijena nije iskazana u apsolutnom iznosu,

 9. ponuda koja ne ispunjava uvjete vezane za svojstva predmeta nabave, te time ne ispunjava zahtjeve iz poziva za dostavu ponuda,

 10. ponudu kod koje je ponuditelj pozvan da ju ispravi ili nadopuni u određenom roku, a u određenom roku on to nije učinio,

 11. ponudu ponuditelja koji je dostavio dvije ili više ponuda u kojima je ponuditelj,

 12. ponudu ponuditelja koja nije u skladu s odredbama poziva na dostavu ponuda.

**Članak 14.**

Odgovorna osoba naručitelja će na osnovi rezultata otvaranja, pregleda i ocjene ponuda donijeti obavijest o poništenju postupka jednostavne nabave ako:

1. postanu poznate okolnosti zbog kojih ne bi došlo do pokretanja postupka jednostavne nabave da su bile poznate prije pokretanja postupka,

2. postanu poznate okolnosti zbog kojih bi došlo do sadržajno bitno drugačijeg poziva za dostavu ponuda da su bile poznate prije pokretanja postupka,

3. ako nije pristigla niti jedna ponuda,

4. ako nakon odbijanja ponuda ne preostane niti jedna valjana ponuda.

Obavijest o poništenju postupka jednostavne nabave sadrži:

- podatke o naručitelju,

- predmet nabave za koji se obavijest donosi,

- razlog poništenja,

- datum donošenja i potpis odgovorne osobe.

**Članak 15.**

Na osnovi rezultata pregleda i ocjene ponuda donosi se odluka o odabiru najpovoljnije ponude, odnosno odabiru najpovoljnije ponude ponuditelja s kojim će se sklopiti ugovor o nabavi.

Za donošenje odluke o odabiru dovoljna je jedna prihvatljiva ponuda.

Odluka o odabiru najpovoljnije ponude obvezno sadrži: podatke o naručitelju, predmet nabave, naziv ponuditelja čija je ponuda odabrana za sklapanje ugovora, cijenu predmeta nabave bez PDV-a, datum donošenja odluke i potpis odgovorne osobe.

**Članak 16.**

Odluka o poništenju postupka jednostavne nabave, odnosno odluka o odabiru najpovoljnije ponude obvezno se dostavlja svakom ponuditelju u roku od 30 dana, od isteka roka za dostavu ponuda na dokaziv način ( dostavnica, izvješće o uspješnom slanju telefaksom, potvrda e-mailom, objavom na internetskim stranicama i sl.).

Odluka o poništenju postupka jednostavne nabave, odnosno odluka o odabiru najpovoljnije ponude je konačna.

**Članak 17.**

Naručitelj dostavom obavijesti o odabiru najpovoljnije ponude odabranom ponuditelju stječe uvjete za sklapanje ugovora o nabavi radova, roba i/ili usluga.

Ugovor o nabavi radova, roba i/ili usluga sukladno provedenom postupku jednostavne nabave, s odabranim najpovoljnijim ponuditeljem sklapa odgovorna osoba naručitelja.

Prilikom sklapanja ugovora o nabavi naručitelj se obvezuje od ponuditelja ishoditi jamstvo za uredno ispunjenje ugovora za slučaj povrede ugovornih obveza ukoliko je isto bilo traženo pozivom za dostavu ponuda.

Evidencija ugovora iz ovog članka vodi se u upravi Ivankom j.d.o.o.

**Članak 18.**

Stupanjem na snagu ovog Pravilnika stavlja se izvan snage Pravilnik o provođenju postupaka jednostavne nabave (od 1. lipnja 2019.)

**Članak 19.**

Ovaj Pravilnik stupa na snagu danom donošenja i objavit će se na oglasnoj ploči Ivankom j.d.o.o.

 DIREKTORICA:

 Valerija Rudelić